पुलिस चौकी क्षेत्र के अंतर्गत बड़ी चोरी हो जाने से पुलिस में खलबली मच गई। मौका स्थल पर पुलिस के आला अधिकारियों ने पहुंचकर घटना का जायजा लिया। पीड़ित परिवार को जल्द खुलासा किए जाने का भरोसा दिलाया। थाना वृंदावन की पुलिस चौकी जैत क्षेत्र के अंतर्गत गांव खुशीपुरा निवासी भारतीय सीमा पुलिस के रिटायर एएसआई यशपाल सिंह पुत्र स्वर्गीय रोहन सिंह ने बताया कि गत शुक्रवार को परिजनों के साथ खेत पर कार्य कर रात्रि करीब 11:00 बजे घर पर आए। खाना खाकर थके हारे गहरी नींद में सो गए। इसी बीच बीती रात करीब आधा दर्जन बदमाश दीवार फांद कर उनके घर में घुस गए। जैसे ही रात्रि करीब 3:00 बजे उनकी आंखें खुली तो वह दंग रह गए। एक कमरे का ताला टूटा हुआ था। उसमें अंदर जाकर देखा तो 5 बक्शे गायब मिले और लाइसेंसी बंदूक भी दिखाई नहीं दी। यह देख उनके पैरों तले जमीन खिसक गई। घटना की सूचना यूपी डायल 112 पर दी गई। मौके पर पहुंची पीआरबी 1899 के पुलिसकर्मियों ने जैंत और वृन्दावन पुलिस को मौके पर बुलाया। कुछ देर बाद ही सीओ सदर गौरव त्रिपाठी भी पहुंच गए। सभी पुलिस अधिकारियों ने घटना का बारीकी से निरीक्षण किया और परिजनों से काफी देर तक वार्ता कर घटना का जल्द खुलासा किए जाने का आश्वासन दिया। परिजनों का रो-रोकर बुरा हाल था। पीड़ित चौधरी यशपाल सिंह ने बताया कि उसकी जीवन भर की सारी कमाई चली गई। अब वह अपने परिवार को कैसे पालेगा। अज्ञात चोर करीब डेढ़ किलो चांदी, 15 तोले सोने के आभूषण, एक लाख की नगदी, एक लाइसेंसी बंदूक और कीमती कपड़े चुरा ले गए हैं। उनकी करीब 15 लाख की चोरी हुई है और खाली बक्शो को घर के निकट खेत में डाल गए हैं। पहले तो पुलिस ने चोरी की घटना को हल्के में लिया। जब लाइसेंसी बंदूक भी चोरी होने की बात कही तो चौकी प्रभारी जैंत हड़बड़ा गए। और डपटते हुए कहा कि बंदूक की सुरक्षा भी नहीं कर सकते हो तो क्या करोगे क्या पुलिस ही घर की रखवाली करेगी। वैसे क्षेत्र में डकैती होने की भी चर्चा रही। सीओ सदर गौरव त्रिपाठी और थाना प्रभारी निरीक्षक वृंदावन शशि प्रकाश शर्मा ने बताया कि डकैती की अफवाह उड़ा दी गई होगी। जबकि चोरी हुई है। पीड़ित की तहरीर पर मुकदमा दर्ज कर जांच पड़ताल शुरू कर दी गई है। घटना का जल्द खुलासा कर दिया जाएगा।
© Unite For Humanity
साहसी, निर्भीक, सदैव सच के साथ